প্রথম বিশ্বযুদ্ধে প্রায় ৯ মিলিয়ন (৯০ লক্ষ) লোক মারা গিয়েছিল। কিন্তু প্রথম বিশ্বযুদ্ধের কারণগুলি এত অস্পষ্ট ছিল, এখনও প্রথম মহাযুদ্ধের কারণগুলি নিয়ে বিতর্কের শেষ নেই। দ্বিতীয় মহাযুদ্ধের ক্ষয়ক্ষতি প্রথম বিশ্বযুদ্ধের চাইতে অনেক বেশী। যুদ্ধ ক্ষেত্রেই ১৫ মিলিয়ন অর্থ্যাৎ দেড় কোটি মানুষ মারা গিয়েছিল। দ্বিতীয় মহাযুদ্ধে মৃতের সংখ্যা সর্বমোট ৬০ মিলিয়ন বা ৬ কোটি বলে স্থির করা হয়েছে। দ্বিতীয় মহাযুদ্ধের সময় যুক্তরাষ্ট্রের কাছে তিনটি এটম বোমা ছিল আর কোন দেশের কাছে কোন আণবিক অস্ত্র ছিলনা। কিন্তু বর্তমানে যুক্তরাষ্ট্র, রাশিয়া গ্রেট বৃটেন, ফ্রান্স, চীন এমন কি ভারত, পাকিস্তান এবং উত্তর কোরিয়াও আণবিক অস্ত্রের অধিকারী। অনেকের বদ্ধমূল ধারণা যে ইসরাইলেরও আণবিক বোমা রয়েছে। বিশেষজ্ঞদের হিসাব মতে বিশ্বে বর্তমানে সত্তর হাজারের মতো আণবিক বোমা রয়েছে। এদের প্রত্যেকটা বোমা হিরোশিমা নাগাসাকিতে যে বোমা ব্যবহার করা হয়েছিল তার চাইতে অনেক বেশী শক্তিশালী। বর্তমানে বিশ্বে বিভিন্ন দেশের কাছে যে আণবিক বোমার মজুত রয়েছে তাতে কয়েকটা পৃথিবী ধ্বংস করা যাবে।